★ پہ استاد لیاکت امین ءَ ★
اے نستگیں تالہ ءِ چراگ انت، کجا وپا کنت
مہ بات ماتویے چورھیں چُکاں بد دوا کنت
ما اشک ءِ راہ ءَ شھید نیکہ مئے اشک ھاسل
مئے کبر ءَ باریں جھان مرگ ءَ چہ پد کجا کنت
بِہ سبزیں مھرانی درچک ءَ مارا دگہ نہ لوٹیت
ھما بُہ لوٹ ئے ھما وڑا پہ تو تئ نوا کنت
دل انت وھمی مہ بجّیت زیبُل چہ آئ مکراں
کہ پیرزالے ، نہ بوتگیں کار ءَ ھم روا کنت
پت ءِ اساء پیری ءِ پتے ءَ مہ بات نام ءَ
کہ شار ءَ مات ءِ پہ چُنڈے تریاکے ءَ بھا کنت
نسیب ءِ نام گپتگیں مئے دشتار نہ رَستگ مارا
برے برے ءَ ءُ جاھے جاھے ھدا ریا کنت
چو مانش ءَ انت رھیم ھنکین نہ بیت واتر
نہ زانتگ اَت وھد ،وھد ءَ پیسر کہ اے وڑا کنت
رھیم رزا